Vrou hardloop 150 marathons in soveel daeErchana Murray-Bartlett (Foto: Twitter) ŉ Marathonatleet van Australië het Maandag ŉ Guiness-wêreldrekord opgestel deur die meeste agtereenvolgende standaard marathons te voltooi. Erchana Murray-Bartlett (32) het 150 marathons in 150 dae voltooi en altesaam 6 330 km afgelê. Sy het van die land se mees noordelike punt na Melbourne in die suide gehardloop. CNN berig Murray-Bartlett het Maandag die finale wenstreep oorgesteek en die vorige wêreldrekord van 106 agtereenvolgende marathons gebreek wat verlede jaar deur die Brit Kate Jayden opgestel is. Sy het met die marathons geld ingesamel om bewustheid oor die uitwissing van Australiese dier- en plantspesies te skep. “Australië is ’n pragtige land en met my marathons wil ek graag die land se skoonheid aan die wêreld ten toon stel,” het Murray-Bartlett gesê. Murray-Bartlett het meer as 118 000 Australiese dollar (R1,4 miljoen) vir die Wilderness Society ingesamel ten bate van die bewaring van Australië se inheemse diere. BBC berig Murray-Bartlett het in Augustus in Cape York in Queensland weggespring en ondanks versengende hitte en swaar reënbuie daagliks altesaam 42,2 km afgelê. Sy het ook in die eerste drie weke drie beserings opgedoen en het konstante liggaamsmoegheid ervaar. Sy het sonbrand en blase opgedoen, en grap ná die tyd dat sy deur elke insek onder die son gebyt is – van miere en muskiete tot spinnekoppe. “Dit was uitputtend, maar ek voel baie geseënd dat ek wel die wenstreep gehaal het.” Murray-Bartlett hardloop al vir jare marathons en nadat sy nie vir die Olimpiese Spele in Tokio gekwalifiseer het nie, wou sy ŉ ander lewenslange droom verwesenlik. Dit is om oor die lengte van Australië (3 850 km) te hardloop en die rekord te verbeter vir die meeste agtereenvolgende daaglikse marathons deur ŉ vrou.